আলভিন কালীচরণ
আলভিন আইজ্যাক কালীচরণ (তামিল: ஆல்வின் கலிச்சரன்; জন্ম: ২১ মার্চ, ১৯৪৯) ব্রিটিশ গায়ানার (বর্তমানে - গায়ানা) জর্জটাউনে জন্মগ্রহণকারী বিখ্যাত ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ইন্দো-গায়ানীয় বংশোদ্ভূত ও ‘কালী’ ডাকনামে পরিচিত আলভিন কালীচরণ ১৯৭২ থেকে ১৯৮১ সময়কালে ওয়েস্ট ইন্ডিজ ক্রিকেট দলের বিখ্যাত ব্যাটসম্যান হিসেবে পরিচিত ছিলেন। পাশাপাশি দলের অধিনায়কেরও দায়িত্ব পালন করেছেন তিনি। দৃষ্টিনন্দন ব্যাটিং ক্রীড়াশৈলী ও মার্জিত রুচির পরিচয় বহন করেছেন খেলার মাঠে। খেলায় তিনি মূলতঃ বামহাতি ব্যাটসম্যান হলেও প্রয়োজনমাফিক ডানহাতে অফ-স্পিন বোলিং করতেন।